recursal/SuperWikiNEXT-32B huggingface dataset:
**ჰერმან ვან რომპეი** (ნიდერლ. Herman Van Rompuy [ˈɦɛɾmɑn vɑn ˈɾɔmpœy̆]; დ. 31 ოქტომბერი 1947) — ბელგიელი პოლიტიკური მოღვაწე, ბანკირი, მეცნიერებათა დოქტორი, ფედერალისტი. 

2008 წლის დეკემბრიდან 2009 წლის ნოემბრამდე იყო ბელგიის პრემიერ-მინისტრი. 2009 წლიდან არის ევროპული საბჭოს პრეზიდენტი. პარტია ქრისტიან-დემოკრატები და ფლამანდიელების ერთ-ერთი ლიდერი. უფრო ადრე 2007-2008 წლებში ხელმძღვანელობდა წარმომადგენელთა პალატას. 1993-1999 წლებში იყო ბელგიის ფინანსთა მინისტრი, ხოლო 1988-1995 წლებში ბელგიის სენატის წევრი და ბელგიის ეროვნულ-ქრისტიანული პარტიის ხელმძღვანელი. 

ჰერმან აშილ ვან რომპეი დაიბადა 1947 წლის 31 ოქტომბერს ბრიუსელის გარეუბან ეტერბეკში. 1965 წელს ქალაქ ბრიუსელში დაამთავრა სენტ-იან-ბერხმანსის იეზუიტთა კოლეჯი, ხოლო შემდეგ ლევენის კათოლიკურ უნივერსიტეტში სწავლობდა ფილოსოფიასა და ეკონომიკას, სადაც 1968 წელს მიიღო ფილოსოფიის ბაკალავრის ხარისხი, ხოლო 1971 წელს — ეკონომიკის მაგისტრის ხარისხი .

1972-1975 წლებში მუშაობდა ბელგიის ცენტრალურ ბანკში, ხოლო 1975-1978 წლებში იყო პრემიერ-მინისტრის — ლეო ტინდემანსის მრჩეველი.. პარალელურად ეწეოდა პოლიტიკურ მოღვაწეობას. 1973 წელს გახდა ეროვნულ-ქრისტიანული პარტიის ახალგაზრდული ფრთის ხელმძღვანელობის წევრი, მოგვიანებით მისი ვიცე-პრეზიდენტი. ამ თანამდებობაზე ვან რომპეი 1977 წლამდე დარჩა.

1978 წელს აირჩიეს ეროვნული ქრისტიან-დემოკრატების ბიუროში, რომლის წევრიც იგი დღემდე არის. იმავე წელს ხდება ფინანსთა მინისტრის — გასტონ გეენსის მრჩეველი. 1980 წელს ხელმძღვანელობდა პოლიტიკურ, ეკონომიკურ და სოციალური კვლევების ცენტრს, აგრეთვე ასწავლიდა რამდენიმე სასწავლო დაწესებულებაში. 1988 წელს აირჩიეს ბელგიის სენატში, სადაც ის იყო სახელმწიფო მდივანი ფინანსების, ასევე მცირე და საშუალო ბიზნესის სფეროში. 1988 წლის სექტემბერში გახდა CVP-ის თავმჯდომარე. ეს თანამდებობას ეკავა ხუთი წლის განმავლობაში.

1993-1999 წლებში ჟან-ლიუკ დეჰანეს მმართველობის პერიოდში იყო ბელგიის ფინანსთა ვიცე-პრემიერი და მინისტრი. 2004 წლის იანვარში ვან რომპეიმ მიიღო სახელმწიფო მინისტრის საპატიო მუდმივი ტიტული და გახდა ბელგიის სამეფო საბჭოს წევრი.

2007 წლის ივნისში გახდა ბელგიის პარლამენტის წარმომადგენელთა პალატის ხელმძღვანელი. 2008 წლის დეკემბრიდან ხდება ბელგიის პრემიერ-მინისტრი. 2009 წლის ნოემბერში დატოვა პრემიერ-მინისტრის პოსტი და იმავე წლის 1 დეკემბრიდან გახდა ევროპული საბჭოს პრეზიდენტი.

ვან რომპეი კათოლიკეა. რამდენიმე წიგნის ავტორია. წერს ლექსებს ნიდერლანდურ ენაზე ჰაიკუს ჟანრში და მიჰყავს საკუთარი ბლოგი. 1977 წელს დაქორწინდა გერტრეი ვინდელსზე. ჰყავს ოთხი შვილი.

სქოლიო
------

1. 1 2 3  Herman Van Rompuy in het kort. — De website van de Eerste Minister van Belgie[*მკვდარი ბმული*]
2. 1 2  Backgrounder: Key facts about EU's new president. — Xinhua, 19.11.2009
3. ↑  Kardinal Danneels gratuliert neuem EU-Ratspräsidenten. — KathPress, 20.11.2009
4. ↑  ჰერმან ვან რომპეი — ბიოგრაფიული ცნობები.  დაარქივებულია ორიგინალიდან — 2016-03-04. ციტირების თარიღი: 2014-02-11.
5. ↑  Herman Van Rompuy. — NNDB
6. ↑  Who is Herman Van Rompuy? — Reuters, 19.11.2009.  დაარქივებულია ორიგინალიდან — 25.11.2014. ციტირების თარიღი: 11.02.2014.
7. ↑  Randy James. Herman Van Rompuy, the E.U.'s New President. — Time, 20.11.2009
8. ↑  Belgian ex-premier meets party chiefs as hunt begins for new PM[*მკვდარი ბმული*]
**Stockholm Records** — შვედური მუსიკალური ლეიბლი, Universal Music Group-ის ფილიალი, დაარსებული 1992 წელს. ძირითადად გამოსცემს პოპ-შემსრულებლების ჩანაწერებს, მაგალითად Army of Lovers-ის და E-Type-ის.

მიმოხილვა
---------

ლეიბლი დაარსდა 1992 წელს ოლა ჰუკანსონის და ალექსანდერ ბარდის მიერ, PolyGram-თან ერთად. ისინი კომპანიას მართავდნენ პირველი ექვსი წლის განმავლობაში. ლეიბლზე გამოდიოდა Army of Lovers-ის, The Cardigans-ის, A-Teens-ის, E-Type-ის და ლიზა მისკოვსკის ჩანაწერები. აგრეთვე აღსანიშნავია ლეიბლთან იუჰან რენკის თანამშრომლობა, რომელიც გამოდიოდა „Stakka Bo"-ს ფსევდონიმით, თუმცა მოგვიანებით უფრო ცნობილი გახდა, როგორც მუსიკალური ვიდეოების რეჟისორი. ლეიბლის ხმის ინჟინერი იყო იუჰან ლაგერლოფი.

საკუთარი წვლილი ჰუკანსონმა და ბარდმა 1998 წელს Universal Music Group-ს მიჰყიდეს, მოგვიანებით კი კომპანია შეუერთდა Universal Music, როგორც დამოუკიდებელი ხმისჩამწერი ლეიბლი.

Stockholm Records-ს ხშირად ახსენებენ, როგორც ევროპის სხვა კომპანიების მოდელს.

სქოლიო
------

1. ↑  Universal absorbs Stockholm Records *MusicWeek*
**ჰერმან აბენდროთი** (გერმ. Hermann Abendroth; დ. 19 იანვარი 1883, ფრანკფურტი — გ. 29 მაისი 1956, იენა) — გერმანელი დირიჟორი. 1903 წლიდან ხელმძღვანელობდა მიუნხენის „საორკესტრო საზოგადოებას", 1905-1910 წლებში — ლიუბეკის ოპერისა და კონცერტების კაპელმეისტერი, ესენისა და კიოლნის სიმფონიური ორკესტრების დირიჟორი; 1922-1923 წლებში ბერლინის სახელმწიფო ოპერის სიმფონიური კონცერტების, ხოლო 1934-1945 წლებში ლაიფციგისა და ჰევანდჰაუზის ორკესტრის დირიჟორი. 

ომის შემდგომ პერიოდში მოღვაწეობდა აღმოსავლეთ გერმანიაში (ყოფილი გდრ). 1945-1949 წლებში იყო ვაიმარის უმაღლესი მუსიკალური სკოლის მთავარი დირიჟორი და გენერალური მუსიკალური დირექტორი. 1949 წლიდან ლაიფციგის, ხოლო 1953 წლიდან ბერლინის რადიოს სიმფონიურ ორკესტრს ხელმძღვანელობდა. მართავდა გასტროლებს მსოფლიოს მრავალ ქვეყანაში. იყო ბრუკნერის, ბრამსისა და ბეთჰოვენის მუსიკის დიდებული ინტერპრეტატორი.

ლიტერატურა
----------

* ქართული საბჭოთა ენციკლოპედია, ტ. 1, თბ. 1975. — გვ. 26.
* უნივერსალური ენციკლოპედიური ცნობარი, გამომცემლობა „აი ია", თბ, 2007 წ. გვ. 121
**აეტიუს ანტიოქიელი** (დ. უცნობია — გ. 365, კონსტანტინოპოლი) — ანტიოქიელი თეოლოგი. მას მართლმადიდებლებმა მეტსახელად „ათეისტი" შეარქვეს. იგი, ევნომიუსთან ერთად იყო ანომოიანური მიმდინარეობის დამაარსებელი.

ბიოგრაფია
---------

აეტიუსი დაიბადა სირიაში. წმინდა ბასილი დიდი წერდა, რომ იგი დაბადებიდან მონა იყო, რომელმაც გაქცევით მოიპოვა თავისუფლება. თუმცა IV საუკუნის ისტორიკოსი, ფილოსტორგიუსი ამ ფაქტს უარყოფს. მამის სიკვდილის შემდეგ აეტიუსმა მესპილენძედ დაიწყო მუშაობა, პარალელურად კი თეოლოგიისა და ფილოსოფიის შესწავლა დაიწყო პავლინესთან, ტვირის ეპისკოპოსთან და ათანასესთან, ანაზარბოსის ეპისკოპოსთან. ისინი არიოზის ერთ-ერთი ყველაზე სერიოზული მხარდამჭერები იყვნენ და ამიტომ მათთან მიღებული განათლება აეტიუსს ძალიან გამოადგა.

მოგვიანებით, ლეონტი ანტიოქიელმა აეტიუსი დიაკვნად აკურთხა, რითიც იგი ოფიციალურად ჩაერთო სამების დოგმატის შესახებ დავაში. ამ დროს მან გაიცნო ევნომიუსი და ერთად ჩამოაყალიბეს ანომოიანური მიმდინარეობა.

ამ პერიოდში აეტიუსი შეხვდა მანიქეანური სექტის ერთ-ერთ ლიდერს და ისე სასტიკად დაამარცხა დისკუსიაში, რომ დეპრესიაში ჩავარდნილი მალევე გარდაიცვალა. 

ისტორიკოსი ფილოსტორგიუსი აღწერს საინტერესო მოვლენას, რომელიც წმინდა ფოტი დიდმა შემოგვინახა. 360 წელს, კონსტანტინოპოლის კრებაზე, როცა აეტიუსი ჯერ კიდევ დიაკვანი იყო, ანომოიანელმა ეპისკოპოსებმა თხოვეს მას დისკუსიაში ჩაბმულიყო. როგორც ჩანს აეტიუსმა დისკუსიაში გაიმარჯვა, თუმცა იმპერატორი ამან ძალიან გააბრაზა და მოფსუესტიაში გადაასახლა. გასაკვირი არაა თუ რატომ უწოდა წმინდა ბასილი დიდმა მას „ღვთის სიმართლის მტერთა ხელში არსებული ინსტრუმენტი". 

იმპერატორმა იულიანე განდგომილმა აეტიუსი დააბრუნა რის მერეც ანომოიანელმა ეპისკოპოსებმა აეტიუსი ეპისკოპოსად აირჩიეს. 

იგი 365 წელს გარდაიცვალა ქალაქ კონსტანტინოპოლში.

ლიტერატურა
----------

* ფილოსტორგიუსი, „ანომოიანელთა ისტორია", შემონახულია წმინდა ფოტი დიდის მიერ.
* წმინდა ბასილი დიდი, „პირველი აპოლოგია ევნომიუსის წინააღმდეგ".
**ავაზ ბახშალის ძე აბდულაევი** (აზერ. Əvəz Baxşəlioğlu Abdullayev; დ. 1976, ბაქო) — ოპერის მომღერალი (ბარიტონი), აზერბაიჯანის სახალხო არტისტი (2012).

ბიოგრაფია
---------

დაიბადა 1976 წელს აზერბაიჯანის სსრ-ს დედაქალაქ ბაქოში.

2004 წელს დაამთავრა ბაქოს მუსიკალური აკადემია. სწავლის პერიოდში მუშაობდა შოვქეთ მამედოვის სტუდიასა და სახელმწიფო გუნდურ კაპელაში სოლისტად. 2004–2015 წლებში მირზა ფატალი ახუნდოვის სახელობის აზერბაიჯანის ოპერისა და ბალეტის სახელმწიფო აკადემიურ თეატრში წამყვანი სოლისტი იყო. ოპერისა და ბალეტის თეატრის სცენაზე რიგ კლასიკურ ოპერებში თამაშობდა, სადაც განუმეორებელი სახეები შექმნა, რომლებმაც მაყურებელთა მაღალი შეფასება დაიმსახურა. ესენია: რიგოლეტო (ჯ. ვერდის „რიგოლეტო"), ამონასრო (ჯ. ვერდის „აიდა"), ჟერმონი („ჯ. ვერდის „ტრავიატა"), გრაფ დე ლუნა (ჯ. ვერიდის „ტრუბადური"), სკაპია და ანჯელოტი (ჯ. პუჩინის „ტოსკა"), მარსელი (ჯ. პუჩინის „ბოჰემა"), შარპლესი (ჯ. პუჩინის „ მადამ ბატერფლეი"), ამინი ( ფრანგიზ ალიზადეს „ლოდინი").

არის აზერბაიჯანში გამართული რუსული სიმღერის რესპუბლიკური კონკურსის გამარჯვებული (2005), ბიულ-ბიულის სახელობის ვოკალისტთა მე-3 საერთაშორისო კონკურსის ლაურეატი (2005). 2006 წელს წარმატებით გამოვიდა კონცერტებზე მოსკოვსა და იაროსლავლში, რომელიც მუსიკოსთა საერთაშორისო კავშირის მიერ იყო ორგანიზებული, რისთვისაც ირინა არხიპოვის ფონდის მედლით დაჯილდოვდა. არაერთხელ იმყოფებოდა გასტროლებზე რუსეთში, საფრანგეთში, იტალიაში, გერმანიაში, ჩეხეთსა და სხვა ქვეყნებში.

2015 წლიდან გერმანიაში მანჰაიმის ნაციონალური თეატრის სოლისტია.

ლიტერატურა
----------

* VOKAL TRUPPASI
**ავაზ მაჰმუდის ძე ალიბეიოვი** (აზერ. Əlibəyov Əvəz Mahmud oğlu; დ. 22 მარტი 1895, ელიზავეტპოლის გუბერნია (დღეს განჯა), რუსეთის იმპერია — გ. 24 დეკემბერი, 1978, მერდინლი, აზერბაიჯანი) — აზერბაიჯანელი სამხედრო მოღვაწე, ესკადრონის მეთაური, პირველი მსოფლიო ომის, რუსეთის სამოქალაქო ომისა და მეორე მსოფლიო ომის მონაწილე.

ბიოგრაფია
---------

ავაზ ალიბეიოვი დაიბადა 1895 წლის 22 მარტს ელიზავეტპოლის გუბერნიის სოფელ მერდინლიში. 1914 წელს გაიწვიეს მეფის არმია, 1917 წლამდე მონაწილეობდა პირველ მსოფლიო ომში, სადაც დააწინაურეს პოდპორუჩიკის წოდებამდე.

პირველი მსოფლიო ომის დროს, იგი იბრძოდა მუსლიმურ „ველური დივიზიის" შემადგენლობაში, ავსტრიის ფრონტზე. წმინდა გიორგის ჯვრის ოთხგზის კავალერი. სამოქალაქო ომის დროს, იყო მეთაური ესკადრილიის, პოლკისა და ბრიგადის პირველი ქვეითი არმიის შემადგენლობაში. იბრძოდა როსტოვთან ახლოს , ყუბანში, ცარიცინთან და ჩრდილოეთ კავკასიაში.

1918 წლის თებერვალში, მოხალისედ შეუერთდა წითელ არმიას.

დიდი სამამულო ომის დროს, როგორც ესკადრილიის მეთაური იბრძოდა კავკასიაში, ყუბანსა და უკრაინაში. ომი პოლონეთში დაასრულა, მას შემდეგ, რაც მიიღო მძიმე ტრავმა.

ავაზ ალიბეიოვი დაჯილდოებულია ლენინის ორდენით და მედლებით.

ჯილდოები
--------

* ლენინის ორდენი

იხილეთ აგრეთვე
--------------

* აზერბაიჯანი მეორე მსოფლიო ომში

ლიტერატურა
----------

* Анвар Чингизоглы. Физули, Баку, "Мутарджим", 2017, 642 c.
ჰოლივუდის განთქმული ნიშანი
**ჰოლივუდი** (ინგლ. Hollywood) — ლოს-ანჯელესის უბანი (კალიფორნია, აშშ), რომელიც დაუნტაუნის ჩრდილო-დასავლეთით მდებარეობს. მისი სახელგანთქმულობისა და კულტურული იდენტურობის გამო კინო სტუდიებთან და ვარსკვლავებთან, სიტყვა „ჰოლივუდი" ამერიკის კინო და სატელევიზიო ინდუსტრიასთან ასოცირდება. დღესდღეობით კინო ინდუსტრია გარშემო მდებარე ადგილებშია მიმოფანტული, როგორიცაა ბერბანკი და ვესტსაიდი, მაგრამ დამატებითი ინდუსტრიები (როგორიცაა სამონტაჟო, ეფექტების, პოსტ-წარმოების, და განათების კომპანიები) ჰოლივუდში რჩება.

ჰოლივუდის ბევრი ისტორიული თეატრი საკონცერტო სცენებად და ძირითადი თეატრალური პრემიერებისთვის გამოიყენება, ისინი ასევე მასპინძლობს ხოლმე კინოაკადემიის დაჯილდოების ცერემონიას. იგი პოპულარული ტურისტული ღირსშესანიშნაობაა და მასთანაა განლაგებული სახელგანთქმული დიდების ხეივანი.

იმისდა მიუხედავად, რომ ლოს-ანჯელესში არაა მიღებული რომელიმე უბნისთვის ან დასახლებისთვის საზღვრების დაადგენა, ჰოლივუდი აქ გამონაკლისია.

ლიტერატურა
----------

* ქართული საბჭოთა ენციკლოპედია, ტ. 11, თბ. 1987. — გვ. 680.

რესურსები ინტერნეტში
--------------------

ვიკისაწყობში არის გვერდი თემაზე:
***ჰოლივუდი***

* AboutHollywood.com დაარქივებული 2010-02-09 საიტზე Wayback Machine.  – Top Hollywood Area Resource

სქოლიო
------

1. ↑  City of Los Angeles Map – Larger View
**ჰოლაშოვიცე** (ჩეხ. Holašovice) — პატარა, ისტორიული სოფელი ჩეხეთის რესპუბლიკის სამხრეთ ნაწილში, ქალაქ ჩესკე-ბუდევიცედან 15 კმ-ით დასავლეთით, ბლანსკის ტყის დაცული ტერიტორიის სამხრეთით. სოფელი მიეკუთვნება იანკოვის მუნიციპალიტეტს. მეორე მსოფლიო ომის დროს, სოფელი მიტოვებულ იქნა. ხელუხლებელი გადარჩა მისი შუა საუკუნეების დაგეგმარება და სამხრეთ ბოჰემიის ხალხურ ან სასოფლო ბაროკოს სტილში ნაგები შენობები. 1990 წლიდან სოფელი აღდგენილ იქნა, დაიწყო ხელახლა დასახლება, ხოლო 1998 წელს ის იუნესკომ შეიტანა მსოფლიო მემკვიდრეობის ძეგლთა სიაში. 

ჰოლაშოვიცე პირველად 1263 წელსაა მოხსენებული. 1292 წელს, მეფე ვაცლავ II-მ ის და რამდენიმე სხვა სოფელი ვიში-ბროდის ცისტერიანელტა მონასტერს გადასცა, რომლის საკუთრებაშიც ჰოლაშოვიცე 1848 წლამდე დარჩა. 

1520 - 1525 წლებში სოფელში საშინელი ეპიდემია — ბუბონის ჭირი მძვინვარებდა, რომელსაც ცოცხლად 2 ადამიანი გადაურჩა. სოფლის ჩრდილოეთით, ჭირით დაღუპულთა ხსოვნის პატივსაცემად სვეტი აღიმართა. სოფელი თანდათან სახლდებოდა ბავარიელი და ავსტრიელი მოსახლეებით. მონასტრის ჩანაწერების მიხედვით, 1530 წელს აქ 17 ადამნიანი სახლობდა. ეს რიცხვი შემდეგში კიდევ უფრო გაიზარდა და სულ მალე, ჩეხურენოვან არეალში გერმანულად მოლაპარაკეთა ანკლავად იქცა. 1895 წლისთვის სოფელში 157 ეთნიკურად გერმანული წარმოშობის და 19 ჩეხური წარმოშობის ადამიანი ცხოვრობდა. 

მეორე მსოფლიო ომის დასასრულისას, გერმანელ მოსახლეთა წასვლის გამო, სოფლის მრავალი სამიწათმოქმედო არეალი თითქმის გაუდაბნოვდა. 1990-იანი წლებიდან ჰოლაშოვიცეს ხელახლა დასახლების შემდეგ, მოსახლეობის რიცხვი 140-ის ფარგლებში მერყეობს.

იხილეთ აგრეთვე
--------------

* მსოფლიო მემკვიდრეობის ძეგლების სია ევროპაში

რესურსები ინტერნეტში
--------------------

ვიკისაწყობში არის გვერდი თემაზე:
***ჰოლაშოვიცე***

* 
* Entry on the list of UNESCO World Heritage Sites
* დაარქივებული 2007-10-24 საიტზე Wayback Machine.  (ჩეხური)
* virtual show

|  |  |  |  |  |
| --- | --- | --- | --- | --- |
| 

| ხ • გ • რ
 მსოფლიო მემკვიდრეობის ძეგლები ჩეხეთში ჩეხეთის დროშა |
| --- |
|  |
| 
ჩესკი-კრუმლოვის ისტორიული ცენტრი  · პრაღის ისტორიული ცენტრი  · ტელჩის ისტორიული ცენტრი  · წმინდა იოანე ნეპომუკელის ეკლესია  · კუტნა-ჰორას ისტორიული ცენტრი  · ლედნიცე-ვალტიცეს კულტურული ლანდშაფტი  · კრომერჟიჟის არქიეპისკოპოსის სასახლე  · ჰოლაშოვიცე   · ლიტომიშლი  · ოლომოუცის წმინდა სამების კოლონა  · ტუგენდჰატის ვილა  · ტრშებიჩის წმინდა პროკოფის ბაზილიკა · კლადრუბის ცხენების მოშენებისა და საცერემონიო ეტლებისათვის წვრთნის ლანდშაფტი  · მადნის მთების სამთამადნო რეგიონი  · ევროპის დიდი საკურორტო ქალაქები: ფრანტიშკოვი-ლაზნე, კარლოვი-ვარი, მარიანსკე-ლაზნე |  |

 |
**ჰოლივუდის დიდების ხეივანი** (ინგლ. Hollywood Walk of Fame) — ტროტუარი ჰოლივუდის ბულვარსა და ვაინ-სტრიტის გასწვრივ, რომელიც მდებარეობს ჰოლივუდში, ლოს-ანჯელესში, კალიფორნიაში, აშშ-ში. ის მიჩნეულია გასართობი ინდუსტრიის დიდების დარბაზად. მისი დიზაინერია სამხრეთ-კალიფორნიელი ხელოვანი ოლივერ ვეისმულერი, რომელიც ქალაქმა დაიქირავა 1953 წელს, რათა ჰოლივუდისათვის ერთგვარი იერსახე მიენიჭებინა და დიდების ხეივანი სწორედაც რომ წარმოადგენს ერთ-ერთს იმ სრულყოფათაგან, რაც ქალაქმა იმ პერიოდში განიცადა. ხეივანი მოჭედილია 2 000-ზე მეტი ხუთქიმიანი ვარსკვლავით, რომლებზედაც ამოტვიფრულია არა მხოლოდ სახელგანთქმულ ადამიანთა სახელები, არამედ შეთხზული გმირებისაც, რომელნიც გასართობ ინდუსტრიაში თავიანთი წვლილის გამო აღიარებულნი არიან ჰოლივუდის კომერციული პალატის მიერ. ხეივანი ინახება თვითდაფინანსებით. პირველი ვარსკვლავით, რომელიც 1960 წლის 9 თებერვალს გაიხსნა, დაჯილდოვდა ჯოან ვუდვარდი.

რესურსები ინტერენტში
--------------------

* ვიკისაწყობის ლოგო შეგიძლიათ იხილოთ მედიაფაილები თემაზე **„ჰოლივუდის დიდების ხეივანი"** ვიკისაწყობში.
* ოფიციალური საიტი

სქოლიო
------

1. ↑  Martín, Hugo (2010-02-06). „Golden milestone for the Hollywood Walk of Fame". *Los Angeles Times* (ინგლისური). ISSN 0458-3035. ციტირების თარიღი: 2017-08-14.
ჰოლკონდის ციხე-სიმაგრე
**ჰოლკონდა** ან ჰოლკანდა — ძველი ინდური ციხესიმაგრე. განლაგებულია ანდჰრა-პრადეშის შტატში, ქ. ჰაიდარაბადის ცენტრიდან დასავლეთით 11 კმ. 1512-1687 წლებში იგი იყო იმავე სახელწოდების მქონე ჰოლკონდის სასულთნოს დედაქალაქი. 

კომპლექსი კარგად არის შემონახული. განლაგებულია გრანიტის 120 მ. სიმაღლის გორაზე. ჰოლკონდა შედგება ოთხი სხვადასხვა ციხესიმაგრისგან, რომელთა ბასტიონების საერთო რაოდენობა შეადგენს 87 ერთეულს. ზოგიერთი მათგანი დღემდე ზარბაზნებით არის აღჭურვილი. გარდა ამისა, ციხესიმაგრეებს აქვთ რვა შესასვლელი კარი, ოთხი ასაწევი ხიდი, მრავალი არისტოკრატიული სასახლე, დარბაზი, ტაძარი, მეჩეთი, განძსაცავი, თავლა და სხვა. ერთ-ერთი ციხესიმაგრე ადრე წარმოადგენდა ბრიტანულ-ინდური ვასალური სახელმწიფოს ჰაიდარაბადის სახელმწიფო საპატიმროს და განძეულის საცავს. 

თავისი არქიტექტურით ჰოლკონდა იძლევა საინტერესო აკუსტიკური ეფექტების შესაძლებლობებს. მაგალითად, რომელიმე ჭიშკართან ცხენების ჭიხვინი შესაძლოა გავიგონოთ ერთი კილომეტრის მოშორებით ციხესიმაგრის ყველაზე მაღალ წერტილში. ეს გამიზნული იყო სიფრთხილისათვის საშიშროების შემთხვევაში. კედლების სიახლოვეს განლაგებულია გრანიტის მაღალთაღებიანი 18 მავზოლეუმი, რომლებშიც დაკრძალულია ქუთბ შაჰის დინასტიის მმართველები. მათზე გამოსახულია მშვენიერი ბარელიეფები, ხოლო გარშემო ულამაზესი ლანდშაფტები აკრავს. 

ძველად ჰოლკონდა თავისი ალმასებით იყო ცნობილი, რომელსაც მოიპოვებდნენ და გადაამუშავებდნენ რეგიონში. ცნობილი ალმასები კოჰინური, დერიანური, ჰოუპა და რეგენტა სწორედ აქ იყო მოპოვებული. თვით ჰოლკონდა წარმოადგენდა ერთ უზარმაზარ ბაზარს, სადაც ყიდდნენ და ყიდულობდნენ ალმასებს. მეტნაკლებად მდიდარი მაღაროები, სადაც აღმოაჩინეს მსხვილი ისტორიული ქვები მდებარეობს მდინარე კისტნას სიახლოვეს.

ალმასის მაღაროები ქმნიდნენ ჰაიდარაბადის ნიზამთა სიმდიდრეს, რომლებიც მართავდნენ ოლქს 1724-1948 წლებში, როცა ჰაიდარაბადი ანექსირებულ იქნა ინდოეთის მიერ. ის, როგორც ადმინისტრაციული ერთეული ჰაიდარაბადის ძველი სახელმწიფოს ადგილას შეიქმნა 1956 წელს. ჰოლკონდა აღმოჩნდა ანდჰრა-პრადეშის შტატთან მიერთებული ქალაქი. 

ციხესიმაგრის სახელწოდება წარმოდგა ტელუგური სიტყვათა ნაერთიდან „ჰოლა-კონდა", რაც ნიშნავს „მწყემსთა გორას". პირველი ევროპელი, რომელმაც აქ იმოგზაურა იყო რუსი ვაჭარი და მოგზაური ათანასე ნიკიტინი. ჰოლკონდის განძსაცავის აღწერილობა კი შემოგვინახა XVII საუკუნის ფრანგმა მოგზაურმა ჟან ბატისტ ტავერნიემ

იხილეთ აგრეთვე
--------------

* ცნობილი ალმასების სია

რესურსები ინტერნეტში
--------------------

ვიკისაწყობში არის გვერდი თემაზე:
***ჰოლკონდის ციხესიმაგრე***

* Photos of Golconda on HyderabadPlanet.com დაარქივებული 2013-03-27 საიტზე Wayback Machine.
* Golkonda Fort Pictures დაარქივებული 2013-04-01 საიტზე Wayback Machine.
* Qutb Shahi Architecture at Golconda დაარქივებული 2015-05-18 საიტზე Wayback Machine.
ტაუტატისის ფოტო, გადაღებული აპარატ Chang'e 2-ს მიერ
**(4179) ტაუტატისი**, *1934 CT*, *1989 AC* — ასტეროიდი აპოლოს ჯგუფიდან, რომელიც თანდათანობით უახლოვდება დედამიწას. მისი ორბიტა მერყეობს იუპიტერის 3:1 და დედამიწის 1:4 ორბიტალურ რეზონანსებს შორის.

მისი ორბიტის დაბალი დახრილობის (0.47°) და გარემოქცევის მოკლე პერიოდის გამო (დაახლოებით 4 წელი), ტაუტატისი ხშირად უახლოვდება დედამიწას, ხოლო მინიმალური შესაძლო მიახლოების მანძილი ამ მომენტში არის 0.006 ა. ე. (2,3-ჯერ მეტი მანძილი მთვარემდე). 2004 წლის 29 სექტემბერს მიახლოება განსაკუთრებით ძლიერი იყო, როდესაც ასტეროიდა დედამიწიდან გაიარა 0.0104 ა. ე. (მთვარის ორბიტის 4 რადიუსი), რაც იძლევა დაკვირვების კარგ შესაძლებლობას - ასტეროიდის მაქსიმალური სიკაშკაშე იყო 8.9 ვარსკვლავიერი სიდიდე.

ტაუტატისის ბრუნვა შედგება ორი განსხვავებული პერიოდული მოძრაობისგან, რაც მის მოძრაობას ქაოტურს ხდის.

ტაუტატისი პირველად აღმოაჩინეს 1934 წლის 10 თებერვალს და შემდეგ დაიკარგა. შემდეგ მას მიენიჭა აღნიშვნა *1934 CT*. ასტეროიდი რამდენიმე ათეული წლის განმავლობაში დაკარგული იყო, სანამ ის ხელახლა აღმოაჩინა 1989 წლის 4 იანვარს კრისტიან პოლამ. ასტეროიდს კელტური ღმერთის ტეუტატეს სახელი ეწოდა.

რადარის კვლევებმა აჩვენა, რომ ტაუტატის აქვს არასწორი ფორმა და შედგება ორი „ნაწილისაგან", რომელთა ზომებია შესაბამისად 4.6 კმ და 2.4 კმ. არსებობს ვარაუდი, რომ ტაუტატისი წარმოიქმნა ორი ცალკეული სხეულისგან, რომლებიც რაღაც მომენტში „შეერწყნენ", რის შედეგადაც ასტეროიდი შეიძლება შევადაროთ „ქვების გროვას".

გოლდსტოუნის ობსერვატორიის დახმარებით ასტრონომებმა ასტეროიდ ტაუტატისის გამოსახულება მიიღეს, რომელმაც 2012 წლის 12 დეკემბერს დედამიწასთან ახლოს გაიარა.

რესურსები ინტერნეტში
--------------------

* ასტეროიდი ტაუტატისი

სქოლიო
------

1. ↑  (4179) Toutatis = 1934 CT = 1989 AC

|  |  |
| --- | --- |
| იდენტიფიკატორები ვიკიმონაცემებში რედაქტირება | 
* LCCN: sh2001006391

 |
***Phiomicetus*** — ამომწყდარი მოსიარულე ვეშაპისნაირი ცხოველების გვარი. ცნობილია ერთი სახეობა — ***Phiomicetus anubis***, რომელიც ცხოვრობდა შუა ეოცენში, დაახლოებით 43 მილიონი წლის წინ.

ეტიმოლოგია
----------

გვარს ლათინური სახელი (*Phiomicetus*), რომელიც „ფაიუმის ვეშაპს" ნიშნავს აღმოჩენის ადგილის მიხედვით უწოდეს. სახეობის აღმნიშვნელი სახელი (*anubis*) კი — ძველეგვიპტური სიკვდილის ღმერთის, ანუბისის მიხედვით, რადგან აღმოჩენილი თავის ქალა წააგავდა ტურის თავის ქალას და ეგვიპტელები ანუბისსაც სწორედ ტურის თავით გამოსახავდნენ.

აღწერა
------

*P. anubis*-ის ნამარხები 2008 წელს აღმოაჩინეს ეგვიპტეში, ფაიუმის დაბლობზე განხორციელებული ექსპედიციის დროს. ამავე რაიონშია აღმოჩენილი ადრეული წყლის ვეშაპი *Rayanistes afer*. *Phiomicetus anubis*-ის აღმოჩენამ კიდევ უფრო ნათელი გახადა ვეშაპთა ევოლუციის საკითხები (დღეს მიჩნეულია, რომ ვეშაპთა წინაპრები თავდაპირველად ხმელეთზე ცხოვრობდნენ და თანდათან გადაიქცნენ ზღვის არსებებად). *P. anubis*-ს შეეძლო წყალში ცურვა და ხმელეთზე სიარული. მტაცებელი ცხოველი იყო. ძლიერი ყბების წყალობით შეეძლო ისეთი მსხვერპლის მონადირება, როგორიცაა ნიანგი ან წვრილი ძუძუმწოვრები, მათ შორის სხვა ვეშაპების ნაშიერები. აღმოჩენილ მასალაზე (თავის ქალის ნაწილი, კბილები, მალები და ნეკნები) ჩატარებული ანალიზის შედეგად დადგინდა, რომ ცხოველი იწონიდა 600 კგ-მდე და აფრიკის ყველაზე ადრეულ (და „პრიმიტიულ") ვეშაპს წარმოადგენდა. ასევე გამოვლინდა რამდენიმე ახალი ანატომიური თავისებურება და კვების სტრატეგია: მაგალითად, *P. anubis*-ს ეშვების გვერდით გრძელი მესამე საჭრისები ჰქონდა, რაც, სავარაუდოდ, ეხმარებოდა ბევრად უფრო სწრაფი და მოუხელთებელი ნადავლის (მაგ. თევზის) დაჭერაში; მათ მოსდევდა დიდი ძირითადი კბილები (საღეჭი).

ლიტერატურა
----------

* Gohar, Abdullah S.; Antar, Mohammed S.; Boessenecker, Robert W.; Sabry, Dalia A.; El-Sayed, Sanaa; Seiffert, Erik R.; Zalmout, Iyad S.; Sallam, Hesham M. (25 აგვისტო, 2021). „A new protocetid whale offers clues to biogeography and feeding ecology in early cetacean evolution". *Proceedings of the Royal Society B: Biological Sciences*. **288** (1957): 20211368. doi:10.1098/rspb.2021.1368. შეამოწმეთ თარიღის პარამეტრი `|date=`-ში (დახმარება)

სქოლიო
------

1. 1 2 3  Geggel, Laura (25 აგვისტო, 2021). „Walking whale ancestor named after Egyptian god of death". *Live Science* (ინგლისური). ციტირების თარიღი: 26 აგვისტო, 2021. შეამოწმეთ თარიღის პარამეტრი `|access-date=` და `|date=`-ში (დახმარება)
2. ↑  Mourad, Mahmoud (26 აგვისტო, 2021). „Fossil of previously unknown four-legged whale found in Egypt". *Reuters* (ინგლისური). ციტირების თარიღი: 26 აგვისტო, 2021. შეამოწმეთ თარიღის პარამეტრი `|access-date=` და `|date=`-ში (დახმარება)
**კინოთეატრი ავრორა** (რუს. Кинотеатр «Аврора») — მრავალფორმატიანი კინოთეატრი კრასნოდარში, რუსეთის ფედერაცია. შენობა აღიარებულია ქალაქის არქიტექტურულ ძეგლად.

ისტორია
-------

კინოთეატრის შენობა ექსპლუატაციაში შევიდა 1967 წლის 13 მაისს. პროექტის ავტორი იყო სოჭის საპროექტო ინსტიტუტის მთავარი არქიტექტორი ევგენი სერდიუკოვი. კინოთეატრში პირველი სეანსი გაიმართა 1967 წლის 14 მაისს, აჩვენეს ფილმი სახელწოდებით „ავრორას გასროლა".

1981 წელს საოლქო აღასკომის № 540 დადგენილებით კინოთეატრი „ავრორა" აღიარეს არქიტექტურის ძეგლად.

2000-იან წლებში მიმდინარეობდა კინოთეატრის რეკონსტრუქცია, შეიცვალა საპროექციო და ხმის აპარატურა, ასევე გაარემონტეს ინტერიერი და შეიცვალა სკამები მაყურებელთა დარბაზში. 

2009 წლის ნოემბერში დიდ დარბაზში დააყენეს ციფრული პროექტორი, რამაც საშუალება მისცა ფილმები ეჩვენებინათ 2D და 3D ფორმატებში. 

2010 წელს კინოთეატრის მცირე დარბაზი სრულიად გადააკეთეს. შეამცირეს სკამების რაოდენობა დარბაზის კომფორტულობის მიზნით. სრულიად გამოცვალეს აღჭურვილობა: დააყენეს ციფრული პროექტორი რათა ეჩვენებინათ ფილმები 2D და 3D ფორმატებში, დააყენეს ახალი ანატომიური სკამები.

2015 წლის 29 იანვარს კინოთეატრი დაიხურა რეკონსტრუქციის გამო, რომელიც უნდა დასრულებულიყო 2016 წლის შუა თვეებში, მაგრამ რემონტი ამჯერადაც არ დასრულებულა. რემონტის პერიოდში გაარემონტეს კინოთეატრის ფასადი.

მშენებლობა
----------

არსებობს აზრი, რომ კინოთეატრის არქიტექტურული გადაწყვეტა იყო უნიკალური თავისი დროისთვის. ფასადის მხარეს განთავსებულია შადრევანი და ავრორას ქანდაკება.

კინოთეატრს აქვს ორი კინოდარბაზი: დიდი - 1 200 ადგილიანი და მცირე - 80 ადგილიანი. 

2007 წელს პრესაში გავრცელდა ინფორმაცია, რომ კინოთეატრის ტერიტორიაზე იგეგმებოდა მრავალფუნქციური სავაჭრო-ადმინისტრაციული კომპლექსის აგება ეიფელის კოშკის ფორმატში. 

არქიტექტურის სფეროში მოღვაწე ექსპერტების აზრით, ახალი შენობა (190 მეტრის სიმაღლის) ქალაქის ისტორიულ ცენტრს არ შეესაბამება.

2008 წელს გამოცხადდა სამშენებლო სამუშაოების ტენდერი, მაგრამ 2009 წელს რეგიონალურმა და საქალაქო ხელისუფლებამ უარი თქვა კინოთეატრის რეკონსტრუქციაზე და განაცხადა, რომ შენობა მხოლოდ გარემონტდება.

რესურსები ინტერნეტში
--------------------

* Аврора на фотографиях и открытках

სქოლიო
------

1. 1 2  Профиль на сайте краевого департамента культуры დაარქივებული 2008-06-10 საიტზე Wayback Machine.
2. ↑  В Краснодаре кинотеатр "Аврора" закроется на реконструкцию
**აბასთუმნის საცხოვრებელი სახლი** — არქიტექტურული ძეგლი ადიგენის მუნიციპალიტეტის დაბა აბასთუმანში. 

საცხოვრებელი ფუნქციის მატარებელი ობიექტი ქვით არის ნაშენი და ორქანობა გადახურვით დაბურული. მართკუთხა შენობა ქუჩაზე ვიწრო ფასადით გამოდის და წახნაგოვანი შვერილი მოცულობით არის აქცენტრირებული, რომლის პირველ სართული ამოშენებულია, მეორეზე არსებული ხის, ღია აივანი სახეცვლილია: აივანი შემინულია, მოაჯირი კი ამოშენებული, თუმცა შემორჩენილია დეკორირებული ხის სვეტები. მთავარი ფასადი ხის დეკორატიულ ფრონტონით სრულდება, მაგრამ ამჟამად მას ლითონის ფირფიტა ფარავს. აღსანიშნავია მთავარი და აღმოსავლეთის ფასადების კუთხეზე არსებული ორიარუსიანი ხის აივანი. აივნის პირველი იარუსი შეფიცრულია და საკმაოდ სახეცვლილია, მეტად აქვს შენარჩუნებული ავთენტურობა მეორე იარუსს, რომელიც მართალია ასევე შეფიცრულია, მაგრამ აქ შემორჩენილია ჭვირული მოაჯირი, თხელი, ნაჭდევებიანი სვეტები, ულამაზესი, ჭვირულ დეკორიანი სამკუთხა თაღები და დეკორატიული კრონშტეინები. ეს უხვად გაფორმებული, მაღალი ოსტატობით შესრულებული, ასიმეტრიულად განთავსებული მოცულობა ძირითადი დეკორატიული ელემენტია არა მხოლოდ ამ, შელესილი და მარტივი ფასადისა, არამედ მთელი შენობისა, რაც მთავარ ფასადზე არსებული წახნაგოვანი აივნის სახეცვლითაც არის გამოწვეული.

იხილეთ აგრეთვე
--------------

* ადიგენის მუნიციპალიტეტის ძეგლების სია

რესურსები ინტერნეტში
--------------------

* კულტურული მემკვიდრეობის პორტალი, № 6296
**აბასთუმნის საცხოვრებელი სახლი** — არქიტექტურული ძეგლი ადიგენის მუნიციპალიტეტის დაბა აბასთუმანში. აგებულია XIX საუკუნის დასასრულს.

საცხოვრებელი სახლი მდინარე ოძრხის ნაპირას, სამანქანო გზის სიახლოვეს მდებარეობს. გრძივად განვითარებულ შენობას ქვის მაღალი ცოკოლი გამოარჩევს. მთავარი, მდინარისკენ მიმართული ფასადის არქიტექტურულ სახეს მისი დამანაწევრებელი, სამკუთხა ფრონტონებით დასრულებული სამი - შუა და ორი განაპირა რიზალიტი ქმნის. განაპირა რიზალიტები შუაზე ფართეა და მათ რუსტირებული პილასტრები ფარგლავს. შუა რიზალიტი ვიწრო და აზიდულია. იგი, ისევე როგორც განაპირა რიზალიტები გიგანტური, რუსტირებული პილასტრებით არის მონიშნული. აქ არის მოწყობილი შენობის მთავარი შესასვლელი - საჭექი ქვითა და პროფილირებული საპირით მონიშნული ღიობით. აღსანიშნავია, რომ შესასვლელი კარის ალათები ფერადი მუშარაბის გამარტივებულ ნახატს შეიცავს. აღსანიშნავია ასევე სადარბაზოს ქვის კიბე და მოჭიქულფილებიანი იატაკიც. შენობის მკლავებს მშვილდა თაღით დაბოლოებული ღიობები ანაწევრებს. თითო ღიობს პერსპექტიული საჭექი ქვა და სპეციფიკური საპირე ამკობს. ნაგებობის არამთავარი ფასადი უფრო სადაა. მას პომპეზურ იერს შუა წელზე მიდგმული ორმხრივი კიბე ანიჭებს. დღეს საცხოვრებლად გამოყენებულ ნაგებობის შიდა გეგმარება სახეცვლილია. უდაოა აღწერილი შენობის მაღალი არქიტექტურული ღირებულება. მოკრძალებული მასშტაბის მიუხედავად, იგი საუკეთესოა ყოფილი „ზაკვოს" კომპლექსის შენობებს შორის. შენობა, ჩვენი ვარაუდით XIX საუკუნის 80-იანი წლების მიწურულში უნდა აშენებულიყო.

იხილეთ აგრეთვე
--------------

* ადიგენის მუნიციპალიტეტის ძეგლების სია

რესურსები ინტერნეტში
--------------------

* კულტურული მემკვიდრეობის პორტალი, № 6209
**აბასთუმნის საცხოვრებელი სახლი** — არქიტექტურული ძეგლი ადიგენის მუნიციპალიტეტის დაბა აბასთუმანში. აგებულია XX საუკუნეში.

რუსთაველის ქუჩის განაშენიანების ცალკეულ მონაკვეთებში შენობები ტიპოლოგიური მსგავსებით ჯგუფდება. მათ შორისაა ორსართულიანი ნაგებობა, სადაც ამჟამად ბიბლიოთეკაა განთავსებული. გრძელი შენობა ვიწრო მხრით გამოდის ქუჩისკენ და აფიცრული ფრონტონით დასრულებული ერთიანი ორფერდა სახურავის ქვეშ შეყუჟული, ოდნავ შევიწროებული შუშაბნდით გაფორმებული ფასადი აქვს. ფლეთილი ქვით ნაშენი ნაგებობის ფასადები შელესილი და შეთეთრებულია. მართკუთხა მოხაზულობის მარტივ გეგმას გარედან მიდგმული კიბის უჯრედი არღვევს მხოლოდ, რომელიც გვერდითი ფასადის გასწვრივ არის განთავსებული და ასასვლელი ქუჩიდან აქვს. მთავარი ფასადის ამჟამად ყრუ კედლით შევსებული პირველი სართულიც ხის აივნით, თუ შუშაბანდით უნდა ყოფილიყო გახსნილი, რაზეც კუთხესთან შერჩენილი სვეტი მიუთითებს. ზემოთ მეორე სართულის შუშაბანდის ჩარჩოების ნათელი სქემა კარგად ეხამება ძელაკებისაგან შემდგარ გეომეტრიზებულ მოაჯირებს. თვით შენობაზე ოდნავ ვიწრო ფასადი შუშაბანდით დასრულებული ყრუ ქვედა სართულით რიზალიტისებრ გადაწყვეტას ქმნის. ყურადღებას იქცევს რიზალიტის მომიჯნავედ, გვერდითი ფასადების კუთხეებთან, ქვის წყობით გამოყვანილი შეკიდული პილასტრისებრი ნაშევრების არსებობა. მარცხენა, გვერდით კედელზე ნალესობაჩამოცლილ მონაკვეთებში შერეული წყობა მოჩანს მოზრდილი კვადრების ჰორიზონტალური რიგებით შუა ხაზზე და ამ მხარეს გამომავალი სწორკუთხა, მცირე ზომის ფანჯრის ღიობების ირგვლივ განაწილებული აგურის უწესრიგო ჩანართებით. ზურგის ვიწრო მხარე ყრუა და მას წვრილი ქვით და კუთხესთან ბლოკის გამოყენებით შეკეთების კვალი ატყვია. შენობის მარჯვენა, გვერდით ფასადის წინა, ყრუ მონაკვეთში ქვედა სართულის მხოლოდ ერთი კარია განთავსებული, ხოლო დამასრულებელი ნაწილის მეორე სართულზე სწორკუთხა გეგმის პერიმეტრში მოქცეული, ამჟამად შემინული, აჟურულმოაჯირიანი აივანია ჩასმული.

იხილეთ აგრეთვე
--------------

* ადიგენის მუნიციპალიტეტის ძეგლების სია

რესურსები ინტერნეტში
--------------------

* საქართველოს გერბი კულტურული მემკვიდრეობის პორტალი, № 6278
**აბასთუმნის საცხოვრებელი სახლი** — არქიტექტურული ძეგლი ადიგენის მუნიციპალიტეტის დაბა აბასთუმანში. აგებულია XIX საუკუნის მეორე ნახევარში. კურორტ აბასთუმნის შესასვლელში მდინარე ოცხეს მარცხენა ნაპირას რუსთაველის ქუჩის მოკლე განშტოებაა. კურორტის ეს ნაწილი საკმაოდ სახეცვლილია XX საუკუნის არაღიარებული და რიგ შემთხვევაში შეუსაბამო მაღალ სართულიანი კორპუსებით. ამ თვალსაზრისით საინტერესო ქუჩის მარცხენა მხარეს, ერთ ხაზზე ჩაწყობილი, მსგავსი სტილისა და მაშტაბის, თბილისური აივნიანი, მაგრამ აბასთუმნისთვის სახასიათო ფლეთილი ქვით ნაგები, ორსართულიან შენობათა მწკრივია. საცხოვრებელი ფუნქციის მატარებელი შენობა მთის ციცაბო კალთის პირას არის განთავსებული. მთავარი ფასადი კი, მდინარე ოცხესკენ არის მიმართული. გეგმაში მართკუთხა, მწკრივში ყველაზე მასშტაბური ორსართულიანი სახლი ფლეთილი, უხეშად დამუშავებული ქვითაა ნაგები. მთავარი, მდინარე ოცხესკენ მიმართული და გვერდითი-აღმოსავლეთის ფასადი გალერეა-აივნების სისტემით არის მოცული, თუმცა პირველ სართულზე გალერეა შეფიცრულია, მეორე კი ნაწილობრივ შემინული, თითქმის მთლიანად არის შეცვლილი ხის ელემენტები, კედლის სიბრტყე აქ შელესილია მარტივი, უსაპირო ღიობებით დანაწევრებული. დასავლეთისკენ მიმართული ფასადი, დანარჩენი ორისაგან განსხვავებით, შეულესავია. აქ დაუმუშავებელ ქვის წყობას კარგად დამუშავებული ქვის კვადრებით მონიშნული ნაგებობის კუთხეები და ღიობების საპირეები უპირისპირდება. მიუხედავად სახეცვლილი გალერეისა ნაგებობას შენარჩუნებული აქვს ავთენტურობა და ვფიქრობ ამ მიკრო უბნის იერსახისთვის აუცილებელია, როგორც უშუალოდ ამ კონკრეტული, ასევე ამ რიგში არსებული ყველა მეტ-ნაკლებად ღირებული, ნაგებობის შენარჩუნება.

იხილეთ აგრეთვე
--------------

* ადიგენის მუნიციპალიტეტის ძეგლების სია

რესურსები ინტერნეტში
--------------------

* საქართველოს გერბი კულტურული მემკვიდრეობის პორტალი, № 6471
**Track Top-40** (ადრე ცნობილი იყო, როგორც **Single Top 20**, **Single Top-20**) — დანიური მუსიკალური სინგლების ჰიტ-აღლუმი[1].

ჩარტი მოიცავს 40 პოზიციას და შექმნილია CD-თი ან გრამფირფიტებით და ციფრული დისტრიბუციით მუსიკალური სინგლების გაყიდვების შესახებ არსებული მონაცემების საფუძველზე. ყველა მონაცემი იკრიბება კომპანია Nielsen Music Control-ის მიერ, რომელიც ფონოგრამების ინდუსტრიის საერთაშორისო ფედერაციის (International Federation of the Phonographic Industry, (IFPI)) წევრია.

2001—2007: Hitlisten
--------------------

ჰიტ-აღლუმი გაჩნდა 2001 წლის 1 იანვარს და ეწოდებოდა Hitlisten; ის მოიცავდა Single Top-20-ის და Download Top 20-ის ჩარტებს.

2007-დღემდე: Tracklisten
------------------------

2007 წლის 2 ნოემბერს Tracklisten-მა შეცვალა Hitlisten, რომელმაც შეწყვიტა თავისი არსებობა 2007 წლის ოქტომბერში.

რესურსები ინტერნეტში
--------------------

* Hitlisten website The official Danish music charts – archive of Tracklisten goes back to week 1, 2007
* Danish Charts website – The official Danish music charts – Archive goes back to week 5, 2001 (however, before November 2, 2007 only Singles Top-20 appear)
* Danskehitlister Official Danish Charts (from to May 1973 to March 1977 (Site in Danish)
* Danskehitlister Official Danish Year End Charts (1966 to 1976 (Site in Danish))

სქოლიო
------

1. ↑  hitlisten.nu Tracklisten
**აბასთუმნის საცხოვრებელი სახლი** — არქიტექტურული ძეგლი ადიგენის მუნიციპალიტეტის დაბა აბასთუმანში. აგებულია XIX-XX საუკუნის მიჯნაზე. ნაგებობა მდებარეობს მდინარე ოცხის მარცხენა ნაპირზე, დახრილ რელიეფზე. 

თავდაპირველად ეს ნაგებობა შეძლებული პირის საზაფხულო აგარაკი უნდა ყოფილიყო. ამაზე მეტყველებს დეკორაციული მორთულობა, მსუბუქი ხასიათი, სამშენებლო ოსტატობა და მასალა. ამჟამად იგი აბასთუმნის ცენტრში მდებარე ტუბსაავადმყოფოს ექიმთა საცხოვრებელია. შენობის გეგმა წაგრძელებული სწორკუთხედის მოხაზულობისაა. ფასადები ჰორიზონტულ ზოლებად დალაგებული ხის პანელებითაა მოპირკეთებული. ნაგებობის ქუჩისკენ გამომავალი ვიწრო ფასადი საგანგებოდაა მორთული ხის აჟურული დეტალებით. ფანჯრის ღიობები გაფორმებულია ბაროკული დეტალებით მორთული თავსართებით და ტალღისებური ელემენტებისგან შემდგარი ხის საპირეებით. მკვეთრ დეკორაციულ მახვილად აღიქმება შესასვლელის თავზე არსებული წვრილნახატიანი აჟურული ჩანართი და მისგან სხივისებურად გაშლილი დეტალები. ნაგებობის ფასადებს სამი მხრიდან (ჩრდილოეთიდან ნაწილობრივ) უვლის ხის ჭვირულმოაჯირიანი აივანი. მთავარ ფასადზე არსებული აივნის მონაკვეთი განსაკუთრებულადაა გაფორმებული დეკორაციული ხის სვეტებით, ფართოდ გახსნილი თაღით და ორფერდა სახურავის გასწვრივ არსებული წვრილნახატიანი ხის აჟურული ზოლით.

რესურსები ინტერნეტში
--------------------

* კულტურული მემკვიდრეობის პორტალი, № 6192
**აბასთუმნის საცხოვრებელი სახლი** — არქიტექტურული ძეგლი ადიგენის მუნიციპალიტეტის დაბა აბასთუმანში. აგებულია XX საუკუნეში. მდებარეობს მდინარე ოცხეს მარცხენა ნაპირზე.

სახლი ქუჩის ხაზიდან ოდნავ შეწეულია და ქუჩის მხარეს ვიწრო ფასადით გამოდის. შენობა დაბა აბასთუმნის ურბანული ქსოვილის შემადგენელი ნაწილია. იგი ხასიათდება სადა გაფორმებით და კარგი სამშენებლო ოსტატობით. გადმოცემით ნაგებობა ბათუმის მკვიდრი კოლოპოტოვების აგარაკი იყო. ორსართულიან, სწორკუთხა გეგმის ნაგებობას სამი მხრიდან ორივე სართულზე უვლის ერთიანი ხის აივნები, რომლებიც ამჟამად ნაწილობრივ ამოშენებული და შემინულია. ქუჩის მხარეს გამომავალი აივნის მოაჯირი პირამიდისებური მოყვანილობის დეკორაციული ჩანართებითაა გაფორმებული. დანარჩენ ორ ფასადზე არსებული აივნების რიკულები სადა ძელაკებისგანაა შემდგარი. სწორკუთხა მოხაზულობის სარკმლებით გახსნილი, უხეშად დამუშავებული ქვით ამოყვანილი შენობის გვერდითი მხარე კუთხეებში კარგად თლილი ქვითაა მოსაზღვრული.

იხილეთ აგრეთვე
--------------

* ადიგენის მუნიციპალიტეტის ძეგლების სია

რესურსები ინტერნეტში
--------------------

* საქართველოს გერბი კულტურული მემკვიდრეობის პორტალი, № 6262
Toyota Prius C ვაშინგტონში, 2012 წელი.
**Toyota Prius C** (*c* აღნიშნავს „ქალაქს"), იაპონიაში **Toyota Aqua** (*aqua* ლათინურად „წყალი") — სრული ჰიბრიდული ბენზინ-ელექტრო სუბკომპაქტური ჰეჩბეკი, რომელსაც აწარმოებს და ყიდის კომპანია Toyota Motor Corporation-ი. Prius c არის Prius-ის ოჯახის მესამე წევრი და აერთიანებს Yaris-ის ზომის მანქანის მახასიათებლებსა და ჰიბრიდულ სისტემას. Prius c-ს უფრო დაბალი ფასი აქვს, ვიდრე ჩვეულებრივ Prius-ს და როგორც აშშ-ის გარემოს დაცვის სააგენტოს ტესტებმა აჩვენა, წვის მხრივ არის გაცილებით ეკონომიური. სააგენტომ Prius C აღიარა 2012 წლის ყველაზე ეფექტიან კომპაქტურ მანქანად წვის მხრივ, თუ არ ჩავთვლით სრულ ელექტრომობილებს. 

Aqua-ს საწარმოო ვერსია 2011 წელს, ტოკიოს მოტორ-შოუზე წარმოადგინეს; Prius c-ს საწარმოო ვერსია კი 2012 წლის იანვარში, დეტროიტის ჩრდილოეთ ამერიკის საერთაშორისო ავტოშოუზე. Aqua იაპონიაში 2011 წლის დეკემბერში გაეშვა და მისი ფასი 1,69 მილიონ იენას (21 700$) შეადგენდა. აზიის რამდენიმე ბაზარზე გაყიდვები 2012 წლის იანვრარში დაიწყო. აშშ-სა და კანადაში Prius c 2012 წლის მარტში გამოჩნდა, ახალ ზელანდიასა და ავსტრალიაში კი აპრილში.

სახელი Aqua მიიჩნევა ყველაზე წარმატებულ იაპონურ ბრენდად ბოლო 20 წლის განმავლობაში. 2017 წლის იანვრის მონაცემებით, Aqua/Prius c არის Toyota Motor Corporation-ის მიერ წარმოებული მეორე ყველაზე გაყიდვადი ჰიბრიდი ჩვეულებრივი Prius-ის შემდეგ; მსოფლიოში გაყიდული იყო 1,380,100 ერთეული. ამავე პერიოდის მონაცემებით, ბაზრის ლიდერია იაპონია, 1,154,500 გაყიდული ერთეულით. ზედიზედ სამი წლის განმავლობაში, 2013-2015 წლებში, Aqua ყველაზე გაყიდვადი ახალი მანქანა იყო იაპონიაში.

Prius c-ის კონცეპტი
-------------------

Toyota Prius C-ის კონცეპტუალური მანქანა 2011 წელს, დეტროიტში, ჩრდილოეთ ამერიკის საერთაშორისო ავტოშოუზე წარმოადგინეს. როგორც Toyota-მ განმარტა, Prius c-ში „c" აღნიშნავს „ქალაქს" — ჩვეულებრივ Prius-ზე უფრო პატარა მანქანა, რომელიც გათვლილია ახალგაზრდა, დაუოჯახებელ მყიდველებზე, რომელთაც ბევრი სივრცე არ სჭირდებათ.

2011 წელს, ტოკიოს მოტორ-შოუზე, Toyota Aqua-ს საწარმოო ვერსიასთან ერთად, ავტომწარმოებელმა ასევე წარმოადგინა Aqua-ს ორი სხვა კონცეპტი — Aqua Kiriri და Aqua Piriri ვერსიები.

რესურსები ინტერნეტში
--------------------

* Toyota Prius C global site
|  |  |
| --- | --- |
|  | სხვა მნიშვნელობებისთვის იხილეთ **აგრეგატი**. |

**აგრეგატული უნიფიცირებული სისტემა** — საერთო სამრეწველო დანიშნულების ავტომატიკის პნევმატიკურ საშუალებათა სისტემა, შედგენილი უნიფიცირებული შესასვლელი და გამოსასვლელი პარამეტრების მქონე ცალკეული ფუნქციური ბლოკებისაგან. ბლოკები და ხელსაწყოები უნიფიცირებულია კონსტრუქციულადაც (შეიცავს უნიფიცირებულ კვანძებს, დეტალებსა და მისაერთებელ არმატურას). აგრეგატული უნიფიცირებული სისტემა ისეა აგებული, რომ შედარებით მცირე რაოდენობის ბლოკების გარკვეული ურთიერთშეერთებით შეიძლება შედგეს საწარმოო პროცესთა ავტომატური კონტროლისა და რეგულირების ხვადასხვა სირთულისა და დანიშნულების სისტემები. ელექტრულ ხელსაწყოებთან ერთად მუშაობისათვის აგრეგატული უნიფიცირებული სისტემას აკომპლექტებენ ელექტროპნევმატიკური და პნევმოელექტრული გარდამქმნელებით. აგრეგატული უნიფიცირებული სისტემის ბლოკები და ხელსაწყოები ცეცხლგამძლე და საიმედოა. იყენებენ ქიმიური, ნავთობის, თბოენერგეტიკული, აირის, კვების მრეწველობასა და სხვა დარგებში საწარმოო პროცესის ავტომატური კონტროლისა და რეგულირებისათვის.

ლიტერატურა
----------

* ქართული საბჭოთა ენციკლოპედია, ტ. 1, თბ. 1975. — გვ. 68.
**აგრის ბრძოლა** — 1751 წელს, ქართლ-კახეთის მხედრობის ბრძოლა ჭარ-ბელაქნისა და შაქის გაერთიანებულ ლაშქართან მდ. აგრისწყლის (აგრაჩაი, ალაზნის შენაკადი, ახლანდელი აზერბაიჯანი) მიდამოებში.

ისტორია
-------

1751 წლის იანვარში თეიმურაზ II-მ და ერეკლე II-მ გაილაშქრეს დაღესტნელ მოთარეშეთა მთავარი პლაცდარმის – ჭარ-ბელაქნის ე. წ. უბატონო თემების დასამორჩილებლად. ქართველთა ლაშქარს ახლდა განჯელთა და საქართველოში მცხოვრებ მაჰმადიანთა (ელები) რაზმებიც.

ქართველთა მოკავშირე იყო შაქის ხანი აჯი-ჩალაბიც, რომელიც შემდეგ ჭარელ ლეკებს მიემხრო. ლაშქრობის ბედი 11 თებერვლის ბრძოლამ გადაწყვიტა. ქართველთა მეწინავე ლაშქარმა (ქიზიყისა და სომხით-საბარათიანოს რაზმები) მტრის ცენტრი გაარღვია, მაგრამ დიდძალი ქვეითი ლაშქრით ჩასაფრებული აჯი-ჩალაბი მოულოდნელად დაესხა თავს ქართველთა მარცხენა ფრთას, რომელშიც ქსნისა და არაგვის საერისთავოების რაზმები შედიოდა. ქართველთა ლაშქრის მაჰმადიანური ნაწილი უბრძოლველად უკუიქცა. ქართველები დამარცხდნენ. ერეკლე II თავადმა პაპა ბებურიშვილმა და გლეხმა დავით ბოსტაშვილმა გადაარჩინეს განსაცდელს.

იხილეთ აგრეთვე
--------------

* საქართველოს ბრძოლების სია

ლიტერატურა
----------

* *ტუხაშვილი ლ.*, ქართული საბჭოთა ენციკლოპედია, ტ. 1, თბ. 1975. — გვ. 70.
**აგროკლიმატური რესურსები**, *კლიმატური რესურსები* — კლიმატის ელემენტების (მზის რადიაცია, ნალექები, ქარი) ნივთიერებისა და ენერგიის სოფლის მეურნეობაში გამოყენებული რაოდენობა. კლიმატი ერთ-ერთი უმნიშვნელოვანესი ბუნებრივი რესურსია, რომლის გამოყენება და ექსპლუატაცია ისევე შეიძლება, როგორც სხვა ბუნებრივი რესურსებისა. კლიმატური რესურსებია სითბოს, ტენის, თოვლის, ყინულის, მზის ენერგიის რადიაციის, ქარისა და სხვა საშუალო მრავალწლიური რაოდენობა, რომელიც დამახასიათებელია ამა თუ იმ ადგილისა და წლის ამა თუ იმ ადგილისა და წლის ამა თუ იმ დროისათვის. ზოგიერთი ბუნებრივი რესურსის დახარჯვის შემდეგ მისი აღდგენა პრაქტიკულად შეუძლებელია (პირველ ყოვლისა, ასეთია მინერალური რესურსები), ხოლო ზოგის აღდგენა ნელა ხდება (ნიადაგი, ტყე, ფაუნა). გარდა ამისა, მათი აღდგენა მიმდინარეობს პერიოდულად (სინათლე), უწყვეტად (სითბო) ან თითქმის უწყვეტად (ტენი, ქარი და სხვა). რომელიმე სასოფლო-სამეურნეო კულტურის ერთი ტონა მოსავლის მისაღებად მცენარის ტრანსპირაციაზე უნდა დაიხარჯოს ათას ტონამდე ან მეტი წყალი და რამდენიმე ასეული ათასი კკალ სითბო. წყლის ამ რაოდენობას ნალექები აღადგენს, ხოლო დახარჯულ სითბოს მზის რადიაცია აანაზღაურებს. აგროკლიმატური რესურსების შესწავლის საფუძველზე ხდება ტერიტორიული აგროოკლიმატური დარაიონება. ცნება „აგროკლიმატური რესურსები" XX საუკუნის 30-იან წლებში შემოიღო ქართველმა მეცნიერმა თ. დავითაიამ.

ლიტერატურა
----------

* ქართული საბჭოთა ენციკლოპედია, ტ. 1, თბ. 1975. — გვ. 71.
**Blu-ray ან Blu-ray Disc (BD)** (ინგლ.  blue ray — ლურჯი სხივი და disc — დისკი; წარწერა blu ნაცვლად blue — განზრახ შეცვლილია) — ციფრული მონაცემების შენახვის ოპტიკური დისკის ფორმატი. ძირითადად, მასზე ვრცელდება უკანასკნელ წლებში გამოსული კინოფილმები, თუმცა ასევე ხდება უფრო ძველი ფილმების რესტავრაცია და ამ ფორმატში გამოცემა. Blu-ray ტექნოლოგია იძლევა დისკის თითო შრეზე 25 გიგაბაიტის ოდენობის ინფორმაციის მოთავსების საშუალებას, რითაც ხდება დისკებზე ვიდეოჩანაწერის გამოსახულების მაქსიმალურად შესაძლებელი ხარისხით მოთავსება. მაყურებელს ეს აძლევს საშუალებას, შეხედოს არა მხოლოდ ეკრანზე მოძრავ ობიექტებს, არამედ მათი უმცირესი დეტალებიც გაარჩიოს, როგორიც არის ადამიანის სახის ნაოჭები ან თვალის სტრუქტურა.

ფორმატის პროტოტიპები პირველად წარმოდგენილი იქნა 2000 წლის ოქტომბერში, პირველი კომერციული დისკი კი გამოვიდა 2003 წლის აპრილში. მისმა პოპულარობამ გაუსწრო მანამდე არსებულ HD DVD ფორმატს, რის გამოც ამჟამად HD DVD-ს გამოცემის აუცილებლობა არ არსებობს და ეს ფორმატი გაუქმებულია. ამჟამად მიმდინარეობს მუშაობა ფორმატზე Blu-ray 3D, რომელიც მაყურებელს საშუალებას მისცემს, 3D ფილმები იხილოს უმაღლესი ხარისხით და სამგანზომილებიან ფორმატში.

რესურსები ინტერნეტში
--------------------

ვიკისაწყობში არის გვერდი თემაზე:
***Blu-ray***

* ოფიციალური საინფორმაციო გვერდი ფორმატის შესახებ დაარქივებული 2010-01-10 საიტზე Wayback Machine.


|  |  |
| --- | --- |
|  | *ეს სტატია ტექნოლოგიის შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |
**...გუგულის ბუდეზე სხვა გადაფრინდა**, ასევე ცნობილი, როგორც **ვიღაცამ გუგულის ბუდეს გადაუფრინა** (ინგლ. One flew over the cuckoo's nest) — კენ კიზის რომანი (1962). ითვლება ბიტნიკებისა და ჰიპების მოძრაობის ერთ-ერთ უმნიშვნელოვანეს ლიტერატურულ ნაწარმოებად. 1975 წელს ნაწარმოების მიხედვით მილოშ ფორმანმა გადაიღო ამავე სახელწოდების ფილმი.

რომანის შესავალში არის მიძღვნა: „*ვიკ ლოველს, ვინც მითხრა, ურჩხულები არ არსებობენო და მერე იმათ ბუნაგში შემიყვანა.*"

წიგნის ეპიგრაფია:

*...ერთი მოფრინდა, ერთი გაფრინდა*
*გუგულის ბუდეზე სხვა გადაფრინდა.*

სიუჟეტი
-------

ყურადღება!  ქვემოთ მოყვანილია სიუჟეტის და/ან დასასრულის დეტალები.
რომანის მოქმედება ვითარდება ფსიქიატრიულ საავადმყოფოში. მთხრობელია ერთ-ერთი პაციენტი, ინდიელი ბრომდენი. ერთ-ერთი მთავარი პერსონაჟია თავისუფლებისმოყვარული პაციენტი რენდლ პატრიკ მაკმერფი, რომელიც ფსიქიატრიულ საავადმყოფოში ციხიდან ხვდება. სავარაუდოდ, ის იგონებს ფსიქიკურ აშლილობას, რათა თავი დააღწიოს საკატორღო სამუშაოებს. სხვა პაციენტები რომანში წარმოდგენილნი არიან არა როგორც სულიერად დაავადებულები, არამედ როგორც საზოგადოების უმრავლესობის მიერ გარიყული ნორმალური ადამიანები.

მაკმერფი უპირისპირდება მთავარ ექთანს, რომელიც მუშაობს საავადმყოფოს შესაბამის განყოფილებაში. მთავარი ექთანი, რომლის პირადი ცხოვრება არ აეწყო, ამყარებს საკუთარ ძალაუფლებას პაციენტებზე და საავადმყოფოს პერსონალზე. მოჯანყე და ინდივიდუალისტი მაკმერფი ებრძვის ექთნის მიერ დამყარებულ წესრიგს და ახდენს შესაბამის გავლენას პაციენტებზე, ასწავლის რა მათ ცხოვრებით ტკბობასა და ათავისუფლებს მათ ქრონიკული კომპლექსებისაგან. მაკმერფის ქმედებები მიდის საავადმყოფოს წესების დარღვევამდე, მათ შორის ღამის გართობამდე ალკოჰოლური სასმელის მიღებითა და მეძავების მონაწილებოთ.

მთავარ ექთანს, რომელიც ადრინდელად ვეღარ აკონტროლებს სიტუაციას, გამოჰყავს მაკმერფი წყობილებიდან, სარგებლობს მომენტით და მას გზავნის ლობოტომიაზე. მაკმერფის ოპერაცია ანადგურებს, მაგრამ სხვა პაციენტები ხდებიან გაბედულები, თავდაჯერებულები და თავისუფლდებიან მთავარი ექთნისაგან.

ეკრანიზაცია
-----------

რომანს დიდი წარმატება ჰქონდა. გამოცემიდან 1 წლის შემდეგ ის დაიდგა ბროდვეიზე. 1975 წელს მილოშ ფორმანმა გადაიღო 5 ოსკარის ლაურეატი ფილმი „ვიღაცამ გუგულის ბუდეს გადაუფრინა". ფილმმა გაზარდა წიგნის პოპულარობა. ფილმი გააკრიტიკა კენ კიზიმ, რომელიც აცხადებდა, რომ არც უნახავს ფილმი. ის, აპროტესტებდა წიგნის მთავარი პერსონაჟის, მთხრობელი ინდიელი ბრომდენის ფილმში უკანა პლანზე გადაწევას.

ლიტერატურა
----------

* კენ კიზი, ...გუგულის ბუდეზე სხვა გადაფრინდა, თბილისი, გამომცემლობა „დიოგენე", 2008, ISBN 978-9941-11-015-3

რესურსები ინტერნეტში
--------------------

* ნაწარმოები lib.ru-ზე დაარქივებული 2010-10-12 საიტზე Wayback Machine.

სქოლიო
------

1. ↑  ვიღაცამ გუგულის ბუდეს გადაუფრინა NPLG.GOV.GE
**CD** (კომპაქტ დისკი) — დისკოს ფორმის ინფორმაციის ოპტიკური მატარებელი ცენტრში ხვრელით, რომლიდანაც ინფორმაცია ლაზერის დახმარებით იკითხება. თავდაპირველად, კომპაქტ დისკი შეიქმა აუდიოს ციფრული შენახვისთვის (ე. წ. Audio-CD), მაგრამ დღესდღეობით იგი ფართოდ გამოიყენება, როგორც ფართო დანიშნულების მქონე მონაცემების მატარებელი მოწყობილობა (ე. წ. CD-ROM).

აუდიო კომპაქტ დისკები, როგორც წესი, მონაცემების მატარებელი კომპაქტ დისკებისგან განხვავდება და ამიტომაც, CD-ფლეიერებს მხოლოდ მათი დაკვრა შეუძლიათ (რა თქმა უნდა, კომპიუტერზე ორივე ტიპის დისკის წაკითხვაა შესაძლებელი). არსებობს ისეთი დისკებიც, რომლებზეც ერთდროულად აუდიოინფორმაცია და მონაცემებია ჩაწერილი — მათი მოსმენა შესაძლებელია CD-ფლეიერზე, ხოლო წაკითხვა კომპიუტერზე.

რესურსები ინტერნეტში
--------------------

* შეგიძლიათ იხილოთ მედიაფაილები თემაზე **„CD"** ვიკისაწყობში.
* ვიდეო - როგორ იბეჭდება დისკები
* CD - Philips-ის ისტორია


|  |  |
| --- | --- |
|  | *ეს სტატია ტექნიკის შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |
**busdma** — პროგრამის პროგრამირების ინტერფეისების კომპლექტი, რომლის მიზანია მოწყობილობის დრაივერების წერა ისე რომ წყარო კოდი ნაკლებად იყოს დამოკიდებული პლატფორმის სპეციფიკურ კოდზე, რაც საშუალებას იძლევა რომ ოპერაციული სისტემა ადვილად იყოს პორტირება სხვა კომპიუტერულ არქიტექტურაზე.
თავდაპირველად იქნა შექმნილი და დასახელებული როგორც "bus\_dma" API, NetBSD ოპერაციული სისტემის პროგრამისტების მიერ, busdma შემდეგ იქნა მიღებული OpenBSD, FreeBSD პროექტების მიერ.
NetBSD და OpenBSD აქვს დამატებითი "bus\_space" API, რომლებიც გაერთიანდნენ FreeBSD-ის busdma-ს ვერსიაში. DragonFly BSD დეველოპერებს ნელ-ნელა შეაქვთ თავიანთ დრაივერებში busdma-ს გამოყენება.

რესურსები ინტერნეტში
--------------------

(ინგლისური)  დაარქივებული 2016-03-03 საიტზე Wayback Machine. 
(ინგლისური)  დაარქივებული 2010-07-29 საიტზე Wayback Machine. 
(ინგლისური)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| ხ • გ • რ
პროექტი NetBSD |
| --- |
|  |
| ოპერაციული სისტემა | 
NetBSD |
|  |
| დაკავშირებული პროექტები | 
pkgsrc • IPFilter • Automated Testing Framework • netpgp • tnftp |
|  |
| აღსანიშნავია ქვესისტემებში | 
Veriexec • busdma • PUFFS • RUMP • NPF |

 |
CH-54B-ს მიაქვს ტანკი M551 Sheridan, რედსტოუნის არსენალი, ალაბამა, აშშ
**Sikorsky CH-54 Tarhe** — ორ ძრავიანი მძიმე ტვირთამწეობის შვეულმფრენი ექვს-ბოლოიანი პროპელით, დაპროექტებული კომპანიის Sikorsky Aircraft მიერ აშშ-ის არმიისთვის. **S-64 Skycrane** ამ შვეულმფრენის სამოქალაქო ვარიანტია.

ვარიანტები
----------

YCH-54A
პროდუქციამდელი შვეულმფრენი, წარმოების რაოდენობა - ექვსი.
CH-54A
მოდელი აღჭურვილია ორი 4 500 ცხენისძალიანი Pratt & Whitney T73-P-1-ის ტურბოძრავით, წარმოების რაოდენობა - 54.
CH-54B
CH-54A-ს უფრო მძიმე ვერსია ორი 4 800 ცხენისძალიანი T-73-P-700 ტურბოძრავითა და ორმაგ ბორბლიანი დასაჯდომი მექანიზმით, წარმოების რაოდენობა - 37.

ოპერატორები
-----------

დროშა: ამერიკის შეერთებული შტატებიაშშ
* აშშ-ის არმია
* NASA

ტექნიკური მახასიათებლები (CH-54B)
---------------------------------

### ზოგადი მახასიათებლები

ეკიპაჟი - 3
ტვირთმზიდაობა - 9 000 კგ
სიგრძე - 26.97 მ
როტორის დიამეტრი - 21.95 მ
სიმაღლე - 7.75 მ
ცარიელის წონა - 8 980 კგ
მაქსიმალური საფრენი წონა - 21 000 კგ
ძრავა - ორი Pratt & Whitney T73-P-700 ტურბოძრავა, 4 800 ცხენისძალით თითოეული.
### მწარმოებლურობა

მაქსიმალური სიჩქარე - 240 კმ/სთ
კრუიზერული სიჩქარე - 185 კმ/სთ
დისტანცია - 370 კმ
ვერტიკალური აღმასვლის სიჩქარე - 6.75 მეტრი/წამში

ლიტერატურა
----------

* სტეფენ ჰარდინგი (1990). *U.S. Army Aircraft Since 1947*. შრეუსბერი, გაერთიანებული სამეფო:  Airlife. ISBN 1-85310-102-8.
* რენე ფრანცილონი (1991). „The Army Guard's Weightlifter". *World Air Power Journal* (№ 5, 1991 წლის გაზაფხული): გვ. 36–41.
* ჯონ ტეილორი (1976). *Jane's All The World's Aircraft 1976-77*. ლონდონი:  Jane's Yearbooks. ISBN 0 354 00538 3.

სქოლიო
------

1. 1 2 3  ჰარდინგი (1990), გვ.243.